Document ID: 32007R0224

KOMMISSIONENS FORORDNING (EF) Nr. 224/2007
af 1. marts 2007
om ændring af forordning (EF) nr. 1216/2003 vedrørende de økonomiske aktiviteter, som er omfattet af lønomkostningsindekset
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 450/2003 af 27. februar 2003 om lønomkostningsindekset (1), særlig artikel 11, og
ud fra følgende betragtninger:
(1)
En række forskellige statistiske data, hvoraf lønomkostningsindekset udgør en væsentlig del, er relevante for overvågningen af lønudviklingen og det inflationstryk, arbejdsmarkedet skaber.
(2)
Lønomkostningsindeksets dækningsområde bør udvides til at omfatte de økonomiske aktiviteter i hovedafdeling L, M, N og O i NACE rev. 1. Dermed indbefattes også de ikke-markedsmæssige tjenesteydelser, som udgør hovedparten af disse hovedafdelinger, og som kan have en anden dynamik end de markedsmæssige tjenesteydelser.
(3)
Feasibility-undersøgelserne, som er foretaget i overensstemmelse med artikel 10 i forordning (EF) nr. 450/2003 viser, at det er muligt at udvide lønomkostningsindekset til at omfatte de økonomiske aktiviteter i hovedafdeling L, M, N og O i NACE rev. 1, og at arbejdsbyrden og omkostningerne som følge af udvidelsen af lønomkostningsindekset står i rimeligt forhold til resultaterne og fordelene.
(4)
Feasibility-undersøgelserne viser også, at en fleksibel tidsplan for gennemførelsen vil reducere omkostningerne for de medlemsstater, som endnu ikke indsamler basisdata eller udarbejder de indeks, som er omfattet af denne udvidelse.
(5)
Metoder til sæsonkorrektion giver kun statistisk pålidelige resultater, hvis tidsserien er tilstrækkelig lang. Sæsonkorrigerede dataserier bør derfor udarbejdes og indberettes for første gang, når der foreligger data for fire år.
(6)
Indeksets referenceår er det år, hvor indeksgennemsnittet er sat til 100. Indeksets første referenceår er i Kommissionens forordning (EF) nr. 1216/2003 af 7. juli 2003 om gennemførelse af Europa-Parlamentets og Rådets forordning (EF) nr. 450/2003 om lønomkostningsindekset (2) fastsat til år 2000. Forligger der ikke indeks for hovedafdeling L, M, N og O i NACE rev. 1 for år 2000, bør der fastsættes en alternativ indeksreference.
(7)
Forordning (EF) nr. 1216/2003 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
I forordning (EF) nr. 1216/2003 foretages følgende ændringer:
1)
Artikel 4 affattes således:
»Artikel 4
Dækning af NACE rev. 1 hovedafdeling L, M, N og O
1. Medlemsstater, som ikke er nævnt i stk. 2, udarbejder og indberetter lønomkostningsindeks for hovedafdeling L, M, N og O i NACE rev. 1 for første kvartal af 2007 og derefter for hvert kvartal.
2. Følgende medlemsstater udarbejder og indberetter dataene for første kvartal af 2009 og derefter for hvert kvartal: Belgien, Danmark, Grækenland, Spanien, Frankrig, Irland, Italien, Cypern, Luxembourg, Malta, Østrig, Polen og Sverige.
3. Uanset stk. 1 og 2 skal de i artikel 1, stk. 2, litra c), nævnte sæson- og arbejdsdagskorrigerede serier udarbejdes og indberettes, så snart der foreligger dataserier for fire år.«
2)
Bilag III udgår.
3)
Punkt 6 i bilag IV affattes således:
»6.
Det første referenceår er år 2000, for hvilket det årlige lønomkostningsindeks sættes til 100. Hvis der ikke foreligger indeks for hovedafdeling L, M, N og O i NACE for år 2000, skal de første tilgængelige indeks sættes til et niveau, der ligger tæt op ad årsgennemsnittet for hovedafdeling C-K i NACE.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. marts 2007.

Labels: 12
4
9
19